Pregled Elaborata o oblikovanju cene odvajanja komunalne odpadne vode v MO M. Sobota, november 2014, JP Komunala 

Elaborat o oblikovanju cene odvajanja komunalne odpadne vode v MO M. Sobota, november 2014, (v nadaljevanju: elaborat ), ki ga je pripravil izvajalec javne službe odvajanja komunalne in padavinske odpadne vode v MO M. Sobota, JP Komunala, je pripravljen na podlagi Uredbe o metodologiji za oblikovanje cen storitev obveznih občinskih gospodarskih javnih služb varstva okolja - GJS ( Ur. l. RS št. 87/2012 in 109/2012, v nadaljevanju: Uredba).

Ugotovitve:
· V skladu s 6. členom Uredbe  izvajalec pripravi elaborat za posamezno dejavnost GJS enkrat letno. Če razlika med potrjeno ceno in obračunsko presega 10 % mora elaborat poslati pristojnemu občinskemu organu, ki mora začeti postopek potrjevanja cene.
· Sedaj veljavne cene so bile sprejete na Mestnem svetu Mestne občine Murska Sobota dne 24. januarja 2013 s Sklepom o spremembi cen storitev odvajanja komunalne in padavinske odpadne vode v Mestni občini Murska Sobota ter objavljene v Ur. l. RS št. 16/2013 in so začele veljati 1.2.2013.
· Po pregledu predloženega elaborata je bilo ugotovljeno, da je razlika med potrjeno in obračunsko ceno opravljenih storitev za preteklo leto 4,1 % ( op: obračunska cena znaša 0,2406 EUR/ m3, potrjena cena pa 0,2312 EUR/m3 .
· Sama priprava elaborata temelji na določilih iz Uredbe in sicer je v 9. členu navedena vsebina po kateri mora biti pripravljen elaborat. Pripravljen elaborat vsebuje predračunsko in obračunsko količino  opravljenih storitev za preteklo obračunsko obdobje, ki je leto 2013. Iz pripravljenih podatkov izhaja, da je bila realizirana količina odvedene odpadne vode nižja od planirane in znaša realizacija 95,86 %, kar neposredno tudi vpliva na stroške izvajanja storitev javne službe,ki so sedaj nižji za 0,05 %. 
· Pod pojasnila odmikov obračunske cene od predračunske in potrjene cene storitev odvajanja odpadnih voda za preteklo obračunsko obdobje so  prikazani stroški za leto 2013 v okvirih prikazanih stroškov odvajanja odpadne vode brez greznic iz potrjenega letnega poročila za leto 2013 ( op: manjša razlika se pojavi pri obračunanih splošnih stroških v višini 1.029,86 EUR), zmanjšani za poslovni najem – najemnino javne infrastrukture in stroškov zavarovanja te infrastrukture. V prikazu obračunske cene odvajanja za leto 2013 je dodatno prikazan donos na lastna sredstva v višini 13.524,20 EUR. V skladu z Uredbo se namreč lahko vkalkulira v ceno donos na vložena poslovno potrebna osnovna sredstva izvajalca, ki pa ne sme presegati 5% od vrednosti poslovno potrebnih osnovnih sredstev za neposredno opravljanje posamezne javne službe. Donos je izvajalec izračunal v višini 5% od osnovnih sredstev prikazanih v elaboratu pod pogl. 4.11 na nabavno vrednost potrebnih osnovnih sredstev za izvajanje te javne službe, ki so ovrednotena na vrednost 270.484,05 EUR.
· V prikazu obračunske cene omrežnine za leto 2013 se ugotavlja večja razlika med predračunsko oz. potrjeno ceno in dejansko obračunsko ceno, ki je višja za 25 % ( za priključek DN 20). Bistvena razlika se pojavi v številu vseh priključkov, saj je bilo leta 2013 evidentiranih 4.470 priključkov, po novih podatkih pa je evidentiranih 7.449 priključkov. Iz obrazložitve izvajalca javne službe je razvidno, da je vzrok za povečano število priključkov ta, da je na podlagi razlage Ministrstva za kmetijstvo in okolje potrebno v večstanovanjskih stavbah upoštevati priključke na posamezno stanovanje in ne priključek samega objekta. Na izračun cene omrežnine pa vpliva tudi dejstvo, da so se ob novo nastali ceni omrežnine v skladu z Uredbo na zahtevo uporabnikov, vodomeri večjih dimenzij predelali na manjše dimenzije vodomerov.
· V elaboratu so nadalje prikazane cene za primerljiva območja, ki so objavljena s strani Ministrstva za kmetijstvo in okolje z dne 18.4.2014, ki bistveno ne odstopajo in so primerljiva.
· V skladu z Elaboratom so prikazane predračunske količine in predračunski stroški izvajanja javne službe za prihodnje obračunsko obdobje za leto 2015. Planira se še  padec količine odvedene odpadne vode, predračunski stroški izvajanja javne službe pa so planirani na nivoju potrjenega letnega poročila iz leta 2013 v zaokroženih zneskih. 
· Po pregledu poslovnega načrta za leto 2015, ki nam ga je posredoval izvajalec javne službe so sicer stroški planirani v poslovnem načrtu nekoliko drugačni, kjer je prikazan tudi pričakovani pozitivni rezultat  v višini 3.026 EUR, pod pogojem, da se bo spremenila cena omrežnine iz predlaganega elaborata.
· Delitev splošnih stroškov za leto 2015 je v skladu s sprejetim poslovnim načrtom za leto 2015 in 10. členom Uredbe, kjer je navedeno, da se splošni stroški in prihodki na javni in tržni del dejavnosti razdelijo po sodilih, ki jih sprejme pristojni organ, ki potrjuje poslovni načrt izvajalca.
· Višina najemnine za javno infrastrukturo je usklajena s podatki lastnika MOMS.
· Izračun predračunske cene storitev za prihodnje obračunsko obdobje je pripravljen na podlagi planiranih predračunskih stroškov izvajanja GJS v višini 316.124,20 EUR. 
( tabela 4.10.1 op: zaokroženi zneski iz potrjenega letnega načrta iz leta 2013, ki bistveno ne odstopajo od sprejetega poslovnega načrta za leto 2015) in planirane količine odpadne vode v letu 2015 v višini 1.300.000 m3 letno ( tabela 4.9). 
Tako izračunana nova predračunska cena znaša 0,2432 EUR / m3, kar predstavlja povišanje za 5,2 % od sedaj potrjene cene v višini 0,2312 EUR / m3. Ker je omenjeno povišanje manjše od 10 % se v skladu s 6. členom Uredbe ne spremeni.
· Izračun omrežnine je pripravljen na podlagi evidentiranega novega števila priključkov in je sedaj predlagan v višini 2,1271 EUR / priključek ( za priključek DN 20) brez DDV.
Od sedaj veljavne cene za priključek DN 20, ki znaša 1,89 EUR/ priključek brez DDV je višja za 12.55%
Cena omrežnine se za ostale dimenzije priključkov oz. vodomerov  spremeni v skladu s tabelo 4.16.2 Izračun omrežnine.
· Nov izračun omrežnine, ki sedaj znaša na preračun novih dimenzij vodomerov in novega števila priključkov v višini 282.974 EUR je usklajen s predvidenimi predračunskimi stroški omrežnine ( tabela 4.10.2), ki so izračunani na podlagi stroškov amortizacije, ki jo obračunava lastnik infrastrukture MOMS, stroškov zavarovanja infrastrukture javne službe in prenosa rezultatov iz zbrane omrežnine za preteklo leto ( op: za ta strošek v višini 14.418 EUR se omrežnina  v letu 2016 zmanjša ).
· V elaboratu je prikazana tudi simulacija izračuna stroškov odvajanja odpadne komunalne in padavinske vode za gospodinjstvo s 4 člansko družino ob povprečni mesečni porabi 12 m3 vode in dimenziji priključka DN20.

Zaključek:
· Sprejetje predlaganega Elaborata o oblikovanju cen storitev javne službe odvajanja komunalne in padavinske odpadne vode v Mestni občini Murska Sobota in Sklepa o oblikovanju cen storitev odvajanja komunalne in padavinske odpadne vode v Mestni občini Murska Sobota pomeni za uporabnike storitev odvajanja odpadne vode pri dimenziji priključka DN ≤ 20 povišanje cene omrežnine za 0,2371 EUR/ priključek na mesec oz.12,55%.
· Cena omrežnine se za ostale dimenzije priključkov oz. vodomerov  poviša v skladu s tabelo 4.16.2 Izračun omrežnine in sicer od cca 12,35 do 12,43 %. 
· Sprejetje navedenih sklepov pomeni usklajenost obračunavanja omrežnine v skladu z Uredbo in razlago Ministrstva za kmetijstvo in okolje, ki ga je pridobilo javno podjetje Komunala dne 6.1.2014.
· Po podatkih JP Komunala razvidnih iz poslovnega načrta za leto 2015 bo s tem zmanjšana razlika v omrežnini oz. izkazana izguba iz tega naslova v višini 14.418 EUR ( oz. cca 15.000 EUR prikazan prenos rezultata iz zbrane omrežnine za preteklo obdobje v predloženem elaboratu).

M. Sobota ,dne 8.1.2015                                Mestna uprava Mestne občine Murska Sobota
